मैंने सुना था कि पीछे मुड़कर नहीं देखना चाहिए। इसलिए मैं भागने लगा। दो कदम ही भागा था कि ठोकर लगी और औंधे मुंह गिर गया। बाथ से बैग भी छिटककर दूर जा गिरा और टॉर्च भी बुझ गई औऱ पता नहीं कहां चली गई। पीछे से आवाज आई- क्या गल ओ बच्चा, लगी ता नी? सुले-सुले हांड। आवाज किसी महिला की थी, जो थोड़ी बुजुर्ग जैसी लग रही थी। इसका अर्थ है- क्या बात है बेटे, चोट तो नहीं आई? धीरे-धीरे चलो। मैं घबराया। मैंने सुना था कि कोई आवाज दे तो जवाब नहीं देना चाहिए। मगर इस महिला ने तो आवाज नहीं दी, उल्टा मुझे कुछ सलाह ही दे रही है। अंधेरे में कुछ नहीं दिख रहा था, फिर भी साफ दिखा कि एक महिला खड़ी हुई है, ठीक वैसे कपड़ों में, जैसे घर के बुजुर्ग पूजा-पाठ के दौरान पहनते हैं।